נספח 1: תכנון הטיול והכנתו על ידי אחראי הטיול

**להלן נושאים שעל אחראי הטיול לתת דעתו עליהם בעת ההכנה, כדי לשפר את תכנון הטיול ואת ביצועו ולצמצם סיכונים מיותרים שעלולים להתרחש במהלכו.**

1. **הכנת הטיול מבחינה ארגונית**

האחראי לטיול יוודא כי התבצעו הפעולות האלה: קבלת אישורי הורים, דיווח על בעיות רפואיות והכנת תיק טיול כנדרש. התיק יכלול: מפת סימון שבילים מעודכנת, אישור ביטחוני לטיול, רשימות ציוד, תכנית מפורטת של הטיול, רשימות תלמידים, רשימת מלווים, רשימת טלפונים ודרכי התקשרות עם הגורמים האחראים בשעת חירום: חדר מצב טיולים ויחידת חילוץ אזורית. האחראי יתכנן את מועד תחילת ההליכה ויוודא כי סיום המסלול יתבצע בטרם חשכה, תוך התחשבות באורך המסלול ובקשיים בו, בגיל המטיילים, בתנאי מזג האוויר ובאורך היום בהתאם לעונות השנה.

2. **הכנת הצוות החינוכי, התלמידים וההורים לטיול**

א. בשלבי ההיערכות לטיול יש לקיים הכנה קפדנית לצוות החינוכי ולתלמידים שתכלול היכרות מוקדמת עם אזור הטיול ועם המסלול והבהרת הוראות הבטיחות וכללי ההתנהגות בכל שלבי הטיול: בעת ההתארגנות ליציאה, בנסיעה, במסלול, בחניות ובעת הלינה.

ב. בעת הכנת התלמידים יש להדגיש את האתגרים שמסלול הטיול מציב ואת הדרכים להתמודד עמם. לדוגמה, לקראת טיול הכולל הליכה בשביל מסומן הסמוך לשפת מצוק, יש להסביר לתלמידים מהו מצוק, כיצד הוא נוצר ומהן הסכנות הבטיחותיות הנובעות מצעידה בסמיכות יתר אליו. יש לבקש מהתלמידים להציע דרכים להימנע מהסכנה ולהסביר את הנחיות הבטיחות בהתאם לנהלים.

ג. בשיעורי ההכנה לטיול אפשר לגבש "אמנה כיתתית", הקובעת כללים המחייבים את התלמידים בנושאי משמעת והתנהגות בטיול, כגון צעידה בעקבות מדריך הטיול וחובת קיום הוראות הצוות החינוכי. יש להקפיד כי הכללים ב"אמנה הכיתתית" תואמים את הנחיות הבטיחות בהתאם לנהלים.

כמו כן אפשר להטיל על כמה תלמידים להוות "צוות בטיחות", שתפקידו לשים לב למילוי הוראות הבטיחות על ידי תלמידי הכיתה ולעדכן את התלמידים והמורים כאשר מתבצעת חריגה מההוראות הללו. כמובן שאין בכך משום הפחתת אחריותו של הצוות החינוכי.

ד. יש לוודא העברת מידע מעודכן להורים על מסלול הטיול, על לוח הזמנים, על הציוד הנחוץ ועל כללי המשמעת והבטיחות. יש לעודד את ההורים לשוחח עם הילדים על חשיבות מילוי הכללים הללו.

3. **הנסיעה ברכב**

הנסיעה היא חלק מהטיול. אחראי הטיול או המדריך יקבעו את נתיב הנסיעה ואת מקומות העצירה. האחראי לטיול ישב בספסל הראשון, בסמיכות לנהג, ושאר המלווים ישבו ביתר חלקי האוטובוס, כולל בחלק האחורי. בזמן הנסיעה יש להקפיד על מילוי כללי ההתנהגות שנקבעו והובהרו לתלמידים בעת ההכנה לטיול.

4. **ציוד אישי**

אחראי הטיול יבדוק את הציוד האישי של התלמידים, ויוודא כי ברשותם כובע, נעלי הליכה ומים, בהתאם לגיל המטיילים ולמזג האוויר.

5. **בדיקת ציוד המלווים ותדרוכם**

אחראי הטיול יבדוק את הציוד המחייב של המלווים הרפואיים ושל המאבטחים ויתדרך אותם לגבי תפקידם ואחריותם בטיול.

6. **תדרוך הנהג**

האוטובוס הוא רכב החירום והפינוי. אחראי הטיול יתדרך את הנהג לגבי המקומות שבהם עליו להמתין ולגבי הקשר עם הקבוצה בהתאם להתקדמות הטיול בשטח.

7. **תדריך לפני תנועה ברגל**

תדריך לפני הליכה יכלול את הכללים האלה: איסור עקיפה של המדריך, המתנה במפגש שבילים להגעת המאסף, הליכה זהירה בנקודות מסוכנות הצפויות בדרך והצבת מלווה מבוגר במקום, קביעת מאסף מבוגר, המתנה במקום בעת התנתקות מהקבוצה, שמירה על קשר עין עם ההולך לפנים, הליכה בשבילים מסומנים בלבד וכן הליכה בהתאם להנחיות בשמורות הטבע.

8. **ספירה והתפקדות**

אחראי הטיול יקבע את הנקודות שבהן יש לספור את התלמידים והחניכים: בעלייה ובירידה מהאוטובוס, במהלך הטיול, בהפסקות ובנוסף לפי שיקול דעתו של האחראי.

9. **שליטה בזמן הפסקה**

ההפסקה היא זמן שבו יש להקפיד במיוחד שלא לאבד את השליטה על התלמידים. על אחראי הטיול להנחות את המדריכים להדריך את התלמידים באופן מפורש לגבי כללי ההתנהגות בהפסקה: אין להתקרב לשפת מצוק, אין להתרחק מהקבוצה, אין לדרדר אבנים, אין לטפס למקומות אסורים, אסור להיכנס למים וכדומה.

10. **פעילות מיוחדת**

אם במהלך הטיול מתבצעת פעילות מיוחדת כמו רחצה בים, שייט בקיאקים, רכיבה על גמלים, גלישה ממצוקים וכדומה, על האחראי לתדרך את המטיילים לפני הפעילות באופן מפורט ובהתאם להנחיות חוזר מנכ"ל.

11. **הליכה בקרבת מצוק**

על אחראי הטיול להקפיד כי בהליכה בקרבה למצוק ובמעברים קשים יקפידו המלווים והמדריך על השגחה צמודה וכן על תדרוך התלמידים בדבר הצורך בהליכה זהירה ובריכוז ובמתן סיוע זה לזה.